ai4bharat/Pralekha huggingface dataset:
பெட்ரோலியம் மற்றம் இயற்கை எரிவாயு அமைச்சகம்
தேவைகளைப் பூர்த்தி செய்ய சுத்தமான, நிலையான எரிசக்தி வளங்களை அளிப்பதுதான் அரசின் தலையாய நோக்கம்: ஹைட்ரஜன் இயற்கை எரிவாயு நிலையத்தை தொடங்கி வைத்து, திரு தர்மேந்திர பிரதான் பேச்சு
மத்திய பெட்ரோலியம் மற்றும் இயற்கை எரிவாயு மற்றும் எஃகுத் துறை அமைச்சர் திரு தர்மேந்திர பிரதான், இந்தியன் ஆயில் நிறுவனத்தின் சுத்திகரிப்பு நிலையத்தைத் திறந்து வைத்து, சோதனை முயற்சியில், ஹைட்ரஜன் கலந்த இயற்கை எரிவாயுவில் இயங்கும் நகர பேருந்துகளின் சேவையையும் தொடங்கி வைத்தார். ஹைட்ரஜனுடன் கலந்த இயற்கை எரிவாயு, சுத்தமான வாகன எரிபொருளாகவும், வாகனங்கள் வெளியிடும் மாசை குறைக்கும் தன்மை கொண்டதாகவும் விளங்குவதால் இதன் பயன்பாடு தொடர்ந்து ஊக்குவிக்கப்படுகிறது.
நிகழ்ச்சியில் பேசிய அமைச்சர், நாட்டிலுள்ள 130 கோடி மக்களுக்கு சுத்தமான மற்றும் நிலையான எரிபொருள் வழங்குவது அரசின் முதன்மையான நோக்கம் என்றார். சுற்றுச் சூழலுக்கு ஏற்ற வகையில், சுத்தமான எரிபொருளை வழங்க பிரதமர் திரு நரேந்திர மோடி உறுதியேற்றிருப்பதாக அவர் தெரிவித்தார். ஹைட்ரஜனுடன் கலந்த இயற்கை எரிவாயுவை தயாரித்த இந்தியன் ஆயில் நிறுவனத்தின் விஞ்ஞானிகளுக்கு அமைச்சர் தமது பாராட்டுக்களைத் தெரிவித்துக் கொண்டார்.
மேலும் விபரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1666180
----
(Visitor Counter : 151
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 175.03 கோடியைக் கடந்தது
நாட்டில் கடந்த 24 மணி நேரத்தில் 36.28 லட்சத்துக்கும் அதிகமாக  தடுப்பூசி டோஸ்கள் செலுத்தப்பட்டுள்ளன. இத்துடன் நாட்டில் செலுத்தப்பட்ட மொத்த கொவிட் தடுப்பூசிகளின் எண்ணிக்கை, இன்று காலை 7 மணி நிலவரப்படி 175.03 கோடியைக்  கடந்தது. 1,98,09,200 அமர்வுகள் மூலம் இந்த சாதனை படைக்கப்பட்டுள்ளது.
கடந்த 24 மணி நேரத்தில் 60,298 பேர் குணமடைந்துள்ளதால், இதுவரை குணமடைந்தோர் மொத்த எண்ணிக்கை 4,20,37,536 ஆக அதிகரித்துள்ளது.
- தொடர்ந்து குணமடைந்தோர் விகிதம் தற்போது 98.21 சதவீதமாக உள்ளது. கடந்த 24 மணி நேரத்தில் 22,270 பேர் புதிதாக பாதிக்கப்பட்டுள்ளனர்.
நாட்டில் கொவிட் பாதிப்பிற்கு சிகிச்சை பெறுபவர்களின் எண்ணிக்கை 2,53,739 ஆக உள்ளது; நாட்டில் கொவிட் சிகிச்சை பெறுபவர்களின் மொத்த விகிதம் தற்போது 0.59 சதவீதமாக உள்ளது.
கடந்த 24 மணி நேரத்தில் 12,35,471 கொவிட் பரிசோதனைகள் செய்யப்பட்டன. இதுவரை சுமார் 75.81 கோடி கொவிட் பரிசோதனைகள்  செய்யப்பட்டுள்ளன. வாராந்திரத் தொற்று 2.50 சதவீதமாக உள்ளது. தினசரித் தொற்று விகிதம் 1.80 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1799478
சட்டம் மற்றும் நீதித்துறை அமைச்சகம்
15 மாநிலங்களில் 27 இ-லோக் அதாலத்: ஜூன் முதல் அக்டோபர் வரை 2.51 லட்சம் வழக்குகளுக்கு தீர்வு
கொவிட் தொற்று காரணமாக கடந்த ஜூன் முதல் அக்டோபர் வரை 15 மாநிலங்களில் ஆன்லைன் மூலம் நடத்தப்பட்ட 27 லோக் அதாலத் மூலம் 2.51 லட்சம் வழக்குகள் முடித்து வைக்கப்பட்டன.
நீதிமன்றங்களில் நிலுவையில் உள்ள வழக்குகளை விரைந்து முடிக்க மக்கள் நீதிமன்றம் எனப்படும் ‘லோக் அதாலத்’ நடத்தப்படுகிறது. கொவிட் தொற்று காரணமாக இந்த லோக் அதாலத், காணொலி முறையில் நடத்தப்பட்டது. இது இ-லோக் அதாலத் என அழைக்கப்படுகிறது.
கடந்த ஜூன் மாதம் முதல் அக்டோபர் வரை 15 மாநிலங்களில் 27 இ-லோக் அதலாத் நடத்தப்பட்டது. மொத்தம் 4.83 லட்சம் வழக்குகள் விசாரணைக்கு எடுத்துக் கொள்ளப்பட்டன. இவற்றில் 2.51 லட்சம் வழக்குகள் முடித்து வைக்கப்பட்டன. இதன் விளைவாக, ரூ.1409 கோடி அளவுக்கு தீர்வு தொகை அளிக்கப்பட்டது.
மேலும், நவம்பர் மாதத்தில் உத்தரப் பிரதேசம், உத்தரகாண்ட், தெலங்கானா ஆகிய மாநிலங்களில் நடத்தப்பட்ட இ-லோக் அதாலத்தில் 16,651 வழக்குகள் விசாரணைக்கு எடுத்துக் கொள்ளப்பட்டன. இதில் 12,686 வழக்குகள் முடித்து வைக்கப்பட்டன. இதன் மூலம் ரூ.107.4 கோடி அளவுக்கு தீர்வு தொகை வழங்கப்பட்டது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://pib.gov.in/PressReleasePage.aspx?PRID=1675059
சட்டம் மற்றும் நீதித்துறை அமைச்சகம்
சென்னை உயர்நீதிமன்ற கூடுதல் நீதிபதிகள் ஒன்பது பேர் நிரந்தர நீதிபதிகளாக நியமனம்
சென்னை உயர்நீதிமன்ற கூடுதல் நீதிபதிகள் ஒன்பது பேர் உயர்நீதிமன்ற நிரந்தர நீதிபதிகளாகவும், ஒரு கூடுதல் நீதிபதிக்கு மேலும் ஆறு மாத காலத்திற்கு பதவி நீட்டிப்பும் வழங்கி குடியரசுத்தலைவர் திரு ராம் நாத் கோவிந்த் உத்தரவிட்டுள்ளார்.
இதன்படி, சென்னை உயர்நீதிமன்றத்தில் தற்போது கூடுதல் நீதிபதிகளாக பணியாற்றி வரும்,
1) திரு கோவிந்தராஜூலு சந்திரசேகரன்
2) திரு வீராசாமி சிவஞானம்
3) திரு கணேசன் இளங்கோவன்
4) திருமதி ஆனந்தி சுப்பிரமணியன்
5) திருமதி கண்ணம்மாள் சண்முக சுந்தரம்
6) திரு சத்தி குமார் சுகுமார குரூப்
7) திரு முரளி சங்கர் குப்புராஜ்
8) திருமதி மஞ்சுளா ராமராஜூ நல்லய்யா
9) திருமதி தமிழ்செல்வி டி.வளையபாளையம்
ஆகியோர் உயர்நீதிமன்ற நீதிபதிகளாக நியமிக்கப்பட்டுள்ளனர். மற்றொரு கூடுதல் நீதிபதியான திரு ஏ ஏ நக்கீரன் 03.12.2022 வரை தொடர்ந்து கூடுதல் நீதிபதியாக இருப்பார் என்று மத்திய சட்ட அமைச்சகம் வெளியிட்டுள்ள செய்திக் குறிப்பில் தெரிவிக்கப்பட்டுள்ளது
பிரதமர் அலுவலகம்
ஆஷாதி ஏகாதசியை முன்னிட்டு பிரதமர் மக்களுக்கு வாழ்த்து
ஆஷாதி ஏகாதசி திருநாளை முன்னிட்டு பிரதமர் திரு.நரேந்திர மோடி நாட்டு மக்களுக்கு வாழ்த்துத் தெரிவித்துள்ளார்.
இது தொடர்பாக சுட்டுரை வாயிலாக பிரதமர் வெளியிட்டிருக்கும் செய்தியில், “ஆஷாதி ஏகாதசி திருநாளை முன்னிட்டு அனைவருக்கும் எனது நல்வாழ்த்துகள். இந்த சிறப்பான நாளில், அளவற்ற மகிழ்ச்சியையும், நல்ல ஆரோக்கியத்தையும் அளித்து அருள்புரியுமாறு விட்டல் சாமியிடம் வேண்டுவோம். நமது பண்பாட்டின் சிறப்பான கூறுகளை வெளிப்படுத்தும் வரகரி இயக்கம், நல்லிணக்கத்தையும், சமத்துவத்தையும் வலியுறுத்துகிறது” என்று கூறியுள்ளார்.
சிறப்பு சேவைகள் மற்றும் கட்டுரைகள்
ஊட்டச்சத்து மாதம் குறித்து கரியமங்கலத்தில் விழிப்புணர்வு நிகழ்ச்சி
ஊட்டச்சத்து மாதம், கொவிட் தடுப்பு மற்றும் விடுதலையின் அம்ரித் மகோத்சவம் குறித்து ஒருங்கிணைந்த தகவல் தொடர்பு நிகழ்ச்சி ஒன்றை
மத்திய தகவல் மற்றும் ஒலிபரப்பு அமைச்சகத்தின் கீழ் இயங்கும் கள விளம்பர அலுவலகம், தர்மபுரி, ஒருங்கிணைந்த குழந்தைகள் மேம்பாட்டு திட்டத்துடன் இணைந்து கரியமங்கலத்தில் இன்று நடத்தியது.
நிகழ்ச்சியை தொடங்கி வைத்து பேசிய தர்மபுரி துணை ஆட்சியரும் துணை கோட்ட நடுவருமான திருமதி சித்ரா விஜயன் இஆப, தனிநபர் தூய்மையை போன்றே சுற்றுப்புற சுத்தமும் முக்கியம் என்றார். ஞாயிறன்று தர்மபுரியில் பல்வேறு மையங்களில் நடைபெறவிருக்கும் மாபெரும் கொவிட் தடுப்புமருந்து வழங்கல் முகாம்களில் பங்கேற்குமாறு மக்களை அவர் கேட்டுக்கொண்டார்.
ஊட்டச்சத்து மாதம், விடுதலையின் அம்ரித் மகோத்சவம், கொவிட் விழிப்புணர்வு மற்றும் தடுப்பு மருந்து குறித்த எல் ஈ டி நடமாடும் விழிப்புணர்வு வாகனத்தை துணை ஆட்சியர் கொடியசைத்து துவக்கி வைத்தார். மக்களிடையே விழிப்புணர்வு ஏற்படுத்தும் வகையில் தர்மபுரி மாவட்டத்தின் பல்வேறு பகுதிகளுக்கு இந்த வாகனம் செல்லும்.
நிகழ்ச்சிக்கு கரியமங்கலம் வட்டார வளர்ச்சி அதிகாரி திருமதி சி கலைசெல்வி தலைமை தாங்கினார். சிறப்புரை ஆற்றிய திருமதி சுகன்யா, மகப்பேறு மற்றும் குழந்தைகள் நல அலுவலர், ஏஎன்என் பயிற்சி பள்ளி, மரந்தஹள்ளி, தாய்ப்பாலை முறையாக ஊட்டுவது எப்படி என்பது குறித்து அனைத்து தாய்மார்களுக்கும் பயிற்சி அளிக்கப்பட வேண்டும் என்றார்.
சிறப்புரை ஆற்றிய மாவட்ட சுகாதார கல்வியாளர் திரு பி ரங்கராஜன், 18 வயதுக்கு குறைவானவர்களுக்கு தடுப்புமருந்துகளை அரசு வழங்கத் தொடங்கும் போது குழந்தைகள் அதை செலுத்திக் கொள்வதை ஒருங்கிணைந்த குழந்தைகள் மேம்பாட்டு திட்ட பணியாளர்கள் உறுதி செய்ய வேண்டும் என்று கேட்டுக்கொண்டார்.
அறிமுகவுரை ஆற்றிய கள விளம்பர அலுவலகம், தர்மபுரி, கள விளம்பர அலுவலர் திரு பிபின் எஸ் நாத், அரசு திட்டங்கள் குறித்த தகவல்கள் மக்களுக்கு சென்றடைந்து, அவற்றை அவர்கள் நல்ல முறையில் பயன்படுத்தினால் மட்டுமே அரசு திட்டங்கள் வெற்றியடையும் என்றார். ஊட்டச்சத்து இயக்கம் மக்கள் இயக்கமாக மாற வேண்டும் என்று அவர் வலியுறுத்தினார்.
மாவட்ட சுற்றுலா அலுவலர் திரு எஸ் எம் ஸ்ரீ பாலமுருகன்; ஒருங்கிணைந்த குழந்தைகள் மேம்பாட்டு திட்டத்தின் திட்ட அலுவலர் திருமதி ஏ சித்ரா ஆகியோர் கவுரவிக்கப்பட்டனர். ஒருங்கிணைந்த குழந்தைகள் மேம்பாட்டு திட்டம், கரியமங்கலம், குழந்தைகள் நல திட்ட அலுவலர் திருமதி ஆர் ஜெயந்தி நன்றியுறை ஆற்றினார்.
ஆரோக்கியமான குழந்தைகள் போட்டி, ஆரோக்கியமான அன்னையர் போட்டி, சிறந்த ஊட்டச்சத்து தோட்ட போட்டி மற்றும் கோலப் போட்டி ஆகியவற்றில் வென்றவர்களுக்கு துணை ஆட்சியர் பரிசுகளை வழங்கினார்.
ரசாயனம் மற்றும் உரங்கள் அமைச்சகம்
தகவல் ஆளுகை தரக் குறியீட்டு பட்டியலில் 65 அமைச்சகங்கள்/துறைகளில் உரங்கள் துறை 3-வது இடம் பிடித்தது
ரசாயனங்கள் மற்றும் உரங்கள் அமைச்சகத்தின் கீழ் செயல்படும் உரங்கள் துறை, தகவல் ஆளுகை தரக் குறியீட்டு பட்டியலில் 16 பொருளாதார அமைச்சங்கங்கள்/துறைகளில் இரண்டாவது இடமும், 65 அமைச்சகங்கள்/துறைகளில் மூன்றாவது இடமும் பிடித்துள்ளது.
அதிகபட்சம் ஐந்து புள்ளிகள் உள்ள தகவல் ஆளுகை தரக் குறியீட்டு அளவுகோலில் 4.11 புள்ளிகளை பெற்று உரங்கள் துறை இந்த சாதனையை செய்துள்ளது.
மத்திய திட்டங்களை செயல்படுத்துவதில் பல்வேறு அமைச்சகங்கள்/துறைகளின் செயல்பாட்டை அளவிடுவதற்காக நிதி ஆயோக்கின் வளர்ச்சி கண்காணிப்பு மற்றும் மதிப்பீடு அலுவலகத்தால் இந்த ஆய்வு நடத்தப்பட்டது.
அமைச்சகங்கள்/துறைகளிடையே ஆரோக்கியமான போட்டியை உருவாக்குவதன் மூலம் அவற்றின் செயல்பாடுகளை மேம்படுத்துவது இந்த ஆய்வின் முக்கிய நோக்கங்களில் ஒன்றாகும். ஆய்வின் ஒவ்வொரு கேள்விக்கும் 0 முதல் 5 வரை புள்ளிகள் வழங்கப்பட்டது.
தனது துறையின் சிறப்பான செயல்பாட்டை பற்றி மகிழ்ச்சி தெரிவித்துள்ள மத்திய ரசாயனம் மற்றும் உரங்கள் அமைச்சர் திரு டி வி சதானந்த கவுடா, "நிதி ஆயோக்கின் வளர்ச்சி கண்காணிப்பு மற்றும் மதிப்பீடு அலுவலகத்தால் நடத்தப்பட்ட இந்த ஆய்வு மிகவும் வரவேற்கத் தக்கது. இதன் மூலம் அரசுத் துறைகளின் செயல்பாடுகள் முன்னேற்றம் அடைந்து இலக்குகளை எட்ட முடியும்," என்றார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1660923
விவசாயத்துறை அமைச்சகம்
வேளாண் அறிவியல் கண்காட்சியை தொடங்கிவைத்தார் மத்திய அமைச்சர் திரு நரேந்திர சிங் தோமர்
சிறு விவசாயிகளை அதிகாரமிக்கவர்களாக மாற்ற வேண்டும் என்பதே மத்திய அரசின் குறிக்கோள்
புதுதில்லியில் 3 நாள் வேளாண் அறிவியல் கண்காட்சியை மத்திய வேளாண் அமைச்சர் திரு நரேந்திர சிங் தோமர் இன்று  தொடங்கி வைத்தார். விஞ்ஞானிகள், விவசாயிகள், தொழில்முனைவோர், அறிவியல் அறிஞர்கள் உள்ளிட்டோர் கலந்து கொண்ட இந்தக் கண்காட்சியில் உரையாற்றிய திரு தோமர், சிறு விவசாயிகளை அதிகாரமிக்கவர்களாக மாற்ற வேண்டும் என்பதே பிரதமர் திரு நரேந்திர மோடியின் நோக்கம் என்றார். இந்தியாவின் கோரிக்கையை ஏற்று இந்த ஆண்டு சர்வதேச சிறுதானிய ஆண்டாக கொண்டாடப்படுவதை நினைவு கூர்ந்த அவர், நாட்டின் ஒட்டுமொத்த விவசாயிகளில் 86 சதவீதம் பேர் சிறு விவசாயிகளாக இருப்பதையும் சுட்டிக்காட்டினார். சிறு விவசாயிகள், சிறு தானியங்களை அதிக அளவில் விளைவிப்பதால், அவர்களின் நலன் கருதியே மத்திய அரசு பல்வேறு திட்டங்களை முனைப்பாக செயல்படுத்தி வருவதாகவும் குறிப்பிட்டார்.
மார்ச் 18—ம் தேதி புதுதில்லியில் நடைபெறும் நிகழ்ச்சியில் சர்வதேச சிறுதானிய ஆண்டுக் கொண்டாட்டத்தை பிரதமர் திரு நரேந்திர மோடி முறைப்படி தொடங்கிவைக்க உள்ளதாகவும் தெரிவித்தார். ஜி—20 நாடுகளின் தலைமைத்துவத்தை இந்தியா ஏற்றுள்ள நிலையில், ஒரே பூமி, ஒரே குடும்பம், ஒரே எதிர்காலம் என்ற கருப்பொருளின் அடிப்படையில், உலக நாடுகளுக்குத் தலைமை வகிக்கும் பாதையில் இந்தியா பயணிக்கிறது என்றார். இந்தியா எப்போதும் விவசாயத்தை சார்ந்திருக்கின்ற நாடு என்றும் விவசாயம் செழிக்கும் போது நாட்டின் முன்னேற்றம் உறுதி செய்யப்படுகிறது என்றும் மத்திய அமைச்சர் தெரிவித்தார்.
விவசாயிகளின் கடின உழைப்பு, அறிவியல் அறிஞர்களின் அறிவாற்றல், மத்திய அரசின் விவசாயிகள் நலன் சார்ந்த கொள்கைகள் ஆகியவைற்றின் மூலம், நமது விவசாயம் உலக நாடுகளில் முதன்மை பெற்றிருக்கிறது என்றும் கூறினார். விவசாயிகளின் நலன் கருதி மத்திய அரசு அறிமுகப்படுத்தியுள்ள பிரதமரின் விவசாயி வருவாய் ஆதரவு நிதி, பிரதமரின் பயிர்க்காப்பீட்டுத் திட்டம், 10,000 புதிய வேளாண் உற்பத்தி நிறுவனங்கள் உள்ளிட்ட பல்வேறு வேளாண் திட்டங்களையும் மத்திய அமைச்சர் திரு நரேந்திர சிங் தோமர் பட்டியலிட்டார்.
----
AP/ES/KPG/
(Visitor Counter : 84
ஜவுளித்துறை அமைச்சகம்
ஜியோ டெக்ஸ்டைல்ஸ் தரக் கட்டுப்பாடு ஆணை, 2022 நடைமுறைப்படுத்துவது 2024 ஜனவரி 1 வரை நீட்டிப்பு
ஜியோ டெக்ஸ்டைல்ஸ் தரக் கட்டுப்பாடு உத்தரவு, 2022-க்கான அமலாக்க தேதியை நீட்டிப்பதாக மத்திய ஜவுளி அமைச்சகம் அறிவித்துள்ளது.
நடப்பு ஆண்டு அக்டோபர் 7 முதல் நடைமுறைக்கு வரவிருந்த தரக் கட்டுப்பாட்டு உத்தரவு இப்போது 2024 ஜனவரி 1 முதல் அமல்படுத்தப்படுவதாக அறிவிக்கப்பட்டுள்ளது.
ஏப்ரல் 10, 2023 தேதியிட்ட அரசாணை 1706  இன் கீழ் வரும் 19 பொருட்களுக்கு இந்திய தர நிர்ணய பணியகத்தின் சான்றிதழ் செயல்முறைகள் மற்றும் அதைத் தொடர்ந்து ஜியோ டெக்ஸ்டைல்ஸ் தரக் கட்டுப்பாடு திருத்த உத்தரவு உள்ளிட்டவற்றுக்கு இணங்க நிறுவனங்கள் கால அவகாசம் கோரியதை கருத்தில் கொண்டு செயல்படுத்தும் தேதியை நீட்டிக்க முடிவு செய்யப்பட்டது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பாரத் புதிய கார் மதிப்பீட்டுத் திட்டம்
பாரத் புதிய கார் மதிப்பீட்டுத் திட்டம் தொடர்பாக, மத்திய மோட்டார் வாகன விதிகள் 1989-ன் கீழ் மத்திய சாலைப் போக்குவரத்து மற்றும் நெடுஞ்சாலைகள் அமைச்சகம் 28, ஜூன் 2023 கருத்துகள் / பரிந்துரைகளுக்காக அறிவிப்பு வெளியிட்டது.
வாகனத் தொழில் தரநிலை  -197-ன் படி, உள்நாட்டில் தயாரிக்கப்பட்ட அல்லது இறக்குமதி செய்யப்பட்ட மொத்த வாகன எடை 3.5 டன்களுக்கும் குறைவாக உள்ள மோட்டார் வாகனங்களுக்கு இது பொருந்தும்.
தேர்ந்தெடுக்கப்பட்ட வாகனங்களின் சோதனை, மத்திய மோட்டார் வாகன விதிகள், 1989-ன் விதி 126-ல் குறிப்பிடப்பட்டுள்ள சோதனை முகமைகளில் மேற்கொள்ளப்படும்.
சோதனை முகமை ஏஐஎஸ்-197-ன் படி வாகனங்களை மதிப்பீடு செய்து, படிவம் 70-பி-ன் படி மதிப்பீட்டு அறிக்கையை நியமிக்கப்பட்ட நிறுவனத்திடம் சமர்ப்பிக்க வேண்டும். மதிப்பீட்டு அறிக்கையை பரிசோதித்து ஒப்புதல் அளித்தவுடன், வாகனத்தின் நட்சத்திர மதிப்பீடு நியமிக்கப்பட்ட நிறுவனத்தால் நியமிக்கப்பட்ட போர்ட்டலில் பதிவேற்றப்படும்.
இருப்பினும், விதி 126 அல்லது மத்திய மோட்டார் வாகன விதிகள், 1989 இன் உற்பத்தி தேவைகளுக்கு இணங்க ஒப்புதல் தேவைகளிலிருந்து மத்திய அரசால் விலக்கு அளிக்கப்பட்ட வாகனங்களுக்கு இந்த விதியில் எதுவும் பொருந்தாது.
வரைவு அறிவிப்பின்படி, இது 2023 அக்டோபர் 1 முதல் நடைமுறைக்கு வரும்.
இத்தகவலை மத்திய சாலைப் போக்குவரத்து மற்றும் நெடுஞ்சாலைகள் துறை அமைச்சர் திரு நிதின் கட்கரி மாநிலங்களவையில் இன்று எழுத்துபூர்வமாக அளித்த பதிலில் தெரிவித்துள்ளார்.
----
ANU/AD/SMB/KPG
(Visitor Counter : 90
பெட்ரோலியம் மற்றம் இயற்கை எரிவாயு அமைச்சகம்
பிபிஏசியின் 22வது நிறுவன தினம் 
பெட்ரோலியம் மற்றும் இயற்கை எரிவாயு அமைச்சகத்தின் தரவு முதுகெலும்பான பெட்ரோலியம் திட்டமிடல் & பகுப்பாய்வு செல்லின் 22-வது நிறுவன தினம் 2023-ம் ஆண்டு ஏப்ரல் 3-ம் தேதியன்று ஸ்கோப் காம்ப்ளக்ஸ் கன்வென்ஷன் சென்டரில் கொண்டாடப்பட்டது. கடந்த 2002-ம் ஆண்டு இதே தினத்தில் இந்த அமைப்பு அன்றைய பெட்ரோலியம் மற்றும் இயற்கை எரிவாயுத்துறை அமைச்சரால் தொடங்கப்பட்டது.
கடந்த 20 ஆண்டுகளுக்கும் மேலாக, பிபிஏசி-ஆனது பிரதமர் உஜ்வாலா, பிரதமர் கரீப் கல்யாண் யோஜனா, சமையல் எரிவாயு மானியம் மற்றும் எரிவாயு விலை நிர்ணயம் ஆகியவற்றில் பெரும் பங்கு ஆற்றியுள்ளது. மண்ணெண்ணெய் மானியம் மற்றும் தொலைதூரப் பகுதிகளுக்கு சரக்கு மானியம் போன்ற பல முக்கிய செயல்பாடுகளை நிறைவேற்றுவதில் மத்திய அரசிற்கு உதவியிருக்கிறது.
பிபிஏசி-ஆனது எண்ணெய் மற்றும் எரிவாயுத் துறையில் தரவுகளைப் பராமரிப்பதோடு உள்நாட்டு மற்றும் சர்வதேச எண்ணெய் மற்றும் எரிவாயுத் துறை மற்றும் உள்நாட்டு விலைகளின் போக்குகளை பகுப்பாய்வு செய்கிறது.
இந்நிகழ்ச்சிக்குத் தலைமை தாங்கிய முன்னாள் திட்டக்குழு உறுப்பினரான டாக்டர் கிரித் பரிக், இந்தத் துறையில் பிபிஏசி ஆற்றிய பங்குகளைப் பகிர்ந்து கொண்டார். மேலும் ஆற்றல் மாற்றத்திற்கான அவசியம் குறித்தும் உரையாற்றினார். இந்த நிகழ்வில் பிபிஏசி இணையதளத்தின் செயலி வெளியிடப்பட்டது. மேலும், பிபிஏசியின் நிறுவன தினமான ஏப்ரல் 3-ம் தேதியை ஒவ்வொரு ஆண்டும் தொழில்நுட்ப அமர்வுகள், குழு விவாதங்கள் போன்றவற்றுடன் கொண்டாட முடிவு செய்யப்பட்டது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1913537
((Visitor Counter : 93
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.86 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 9,981 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 16,354 பேர் கொவிட் தொற்றால் பாதிக்கப்பட்டுள்ளனர். இது 0.04 சதவீதமாகும்.
தொற்றிலிருந்து மீண்டவர்கள் 98.77 சதவீதம்.
கடந்த 24 மணி நேரத்தில் 1,390 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,71,551 பேர்.
கடந்த 24 மணி நேரத்தில் 2,994 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 2.09% வாராந்திர பாதிப்பு விகிதம் 2.03%
இதுவரை மொத்தம் 92.16 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,43,364 சோதனைகள் நடத்தப்பட்டுள்ளன.
சிறப்பு சேவைகள் மற்றும் கட்டுரைகள்
தமிழக ஆவின் நிறுவன அதிகாரிகளுக்கான இந்தியத் தர நிர்ணய அமைவனத்தின்  உணர்திறன் பயிற்சி சென்னையில் நடைபெற்றது
இந்திய தர நிர்ணய அமைவனம்  என்பது இந்திய அரசின் நுகர்வோர் விவகாரங்கள், உணவு மற்றும் பொது விநியோக அமைச்சகத்தின் கீழ் செயல்படும் சட்டரீதியான அமைப்பாகும். இது பொருள்களுக்கான தர உரிமம் , மேலாண்மை திட்டச் சான்றிதழ், தங்கம் மற்றும் வெள்ளி நகைகள்/கலைப் பொருள்களுக்கான ஹால்மார்க் உரிமம் மற்றும் ஆய்வகச் சேவைகளின் நலன் மற்றும் நுகர்வோர் பாதுகாப்பை நோக்கமாகக் கொண்ட பல்வேறு திட்டங்களை செயல்படுத்துகிறது.
சென்னையில் உள்ள இந்தியத் தர நிர்ணய அமைவனம் , மாநில அரசுத் துறைகள் அனைத்து டெண்டர்களிலும், குறிப்பாக மொத்த கொள்முதலுக்கு ஐஎஸ்ஐ முத்திரையிடப்பட்ட தயாரிப்புகளை மட்டுமே கொள்முதல் செய்ய வேண்டும் என்று வலியுறுத்தியது. தர நிர்ணயம் மற்றும் தரக் கட்டுப்பாட்டை மேம்படுத்துவதற்கான மாநில அளவிலான சந்தித்தலின் போது பிஐஎஸ் அதிகாரிகளின் குழு சமீபத்தில் இதன் முக்கியத்துவம் பற்றி விவாதித்தது. மாநில அரசு துறைகள் தயாரிப்புகளை வாங்குவதற்கு அல்லது உள்கட்டமைப்பை மேம்படுத்துவதற்கு டெண்டர்களைக்கோருகின்றன. உள்கட்டமைப்புத் திட்டங்களுக்கான டெண்டர் ஆவணங்களில் ஐஎஸ்ஐ மார்க் தயாரிப்புகளைக் குறிப்பிடவும், மொத்தக் கொள்முதல் அனைத்திற்கும் ஐஎஸ்ஐ மார்க் தயாரிப்புகளைத் தேடவும் பிஐஎஸ் வலியுறுத்தும். இதன் மூலம் தரமான பொருட்களை வாங்க முடியும்.
தமிழக அரசு அதிகாரிகளுக்கு அவர்களின் துறைகள் தொடர்பான தரநிலைகளை உணர்த்தும் வகையில் பிஐஎஸ் பயிற்சி நிகழ்ச்சிகளை ஏற்பாடு செய்யத் தொடங்கியுள்ளது. இந்த வரிசையில், தமிழ்நாடு கூட்டுறவு பால் உற்பத்தியாளர்கள் கூட்டமைப்பு லிமிடெட்  அதிகாரிகளுக்கான விழிப்புணர்வு மற்றும் பயிற்சியைப் இந்தியத் தர நிர்ணய அமைவனம் -சென்னை 2022 மே 12-13 தேதிகளில் அண்ணா நிர்வாகப் பணியாளர் கல்லூரியில் நடத்தியது.
தமிழக அரசின் தலைமை செயலாளர் திரு.வி.இறையன்பு ஐ.ஏ.எஸ்., சிறப்பு விருந்தினராகப் பங்கேற்று, நிகழ்ச்சியைத் தொடங்கி வைத்தார். தயாரிப்புகள் மற்றும் சேவைகளின் தரத்தை உறுதி செய்வதற்காக, தங்கள் துறைகளில் உள்ள தரநிலைகள் குறித்து அரசு அதிகாரிகளுக்கு விழிப்புணர்வை ஏற்படுத்துவதே இத்தகைய பயிற்சியின் நோக்கமாகும் என்று அவரது உரையின் போது தெரிவித்தார். திறன் மேம்பாட்டுத் திட்டங்கள் அவர்களின் செயல்முறைகளை நெறிப்படுத்தவும் அரசாங்கக் கொள்கைகளை சிறப்பாகச் செயல்படுத்தவும் உதவும் என்றும் அவர் தெரிவித்தார். தரமான பொருள் மற்றும் தரநிர்ணயம் பற்றிய பல நிஜ வாழ்க்கை மற்றும் நிறுவன உதாரணங்களையும் அவர் மேற்கோள் காட்டினார்.
திரு யுஎஸ்பி யாதவ், விஞ்ஞானி - தென்பகுதி & துணை இயக்குநர் ஜெனரலுமான  பிஐஎஸ், திட்டத்தின் நோக்கத்தை விளக்கினார், மேலும், இது போன்ற திட்டங்கள் தரநிலைகள் உருவாக்கம், தர மேம்பாடு மற்றும் இணக்க மதிப்பீடு ஆகியவற்றில் மாநில அரசு அதிகாரிகளின் திறனை மேம்படுத்துவதை நோக்கமாகக் கொண்டுள்ளன என்றும் மேலாண்மை திட்ட உரிமங்களை பெறுவது பற்றியும் கூறினார். முன்னதாக விருந்தினர்களை வரவேற்று பேசிய விஞ்ஞானி திருமதி ஜி.பவானி, தரநிர்ணயம் மற்றும் உரிமம் வழங்குதல் பற்றி விளக்கினார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நல்லாட்சி குறியீட்டை மத்திய உள்துறை அமைச்சர் திரு அமித் ஷா வெளியிட்டார் - நீதி மற்றும் பொதுமக்கள் பாதுகாப்பில் தமிழகம் முதலிடம்
நிர்வாகச் சீர்திருத்தங்கள் மற்றும் பொதுமக்கள் குறைதீர்ப்புத் துறை தயாரித்த 2021 -ம் ஆண்டு நல்லாட்சிக் குறியீட்டை , நல்லாட்சி தினத்தன்று புது தில்லி விஞ்ஞான் பவனில் மத்திய உள்துறை மற்றும் கூட்டுறவு அமைச்சர் திரு அமித் ஷா இன்று வெளியிட்டார்.
இதில் நீதி மற்றும் பொதுமக்கள் பாதுகாப்புப் பிரிவில் ஏ குழு மாநிலங்களில் தமிழ்நாடு முதலிடம் பிடித்துள்ளது.
நல்லாட்சி தினத்தை முன்னிட்டு ஏற்பாடு செய்யப்பட்டிருந்த விழாவில் கலந்து கொண்டு உரையாற்றிய திரு அமித் ஷா, கடந்த 7 ஆண்டுகளில் திரு நரேந்திர மோடி அரசு வழங்கிவரும் நல்லாட்சிக்காக மக்கள் நீண்ட காலமாகக் காத்திருந்ததாக கூறினார். மோடி அரசால் மேற்கொள்ளப்பட்ட வளர்ச்சியின் பலன்களை மக்கள் பெறத் தொடங்கியதால், 2014 முதல் ஜனநாயகத்தின் மீதான மக்களின் நம்பிக்கை அதிகரித்துள்ளது என்றார் அவர்.
நல்லாட்சிக்கு உதாரணம் அளித்த திரு அமித் ஷா, கடந்த 7 ஆண்டுகளில் திரு மோடி அரசின் மீது ஒரு ஊழல் குற்றச்சாட்டு கூட இல்லை, ஏனெனில் அது தூய்மையான மற்றும் வெளிப்படையான நிர்வாகம் என்று கூறினார்.
இந்நிகழ்ச்சியில் பேசிய மத்தியப் பணியாளர், ஒய்வூதியர் குறைதீர்ப்பு மற்றும் ஓய்வூதியத் துறை அமைச்சர் டாக்டர் ஜிதேந்திர சிங், குடிமக்களை மையப்படுத்திய நிர்வாகம் மோடி அரசின் ஆட்சி மாதிரியின் இதயத்தில் உள்ளது என்றார். மாநிலங்கள் மற்றும் யூனியன் பிரதேசங்களில் ஆட்சியின் நிலையை மதிப்பிடுவதற்கு நல்லாட்சி குறியீடு உதவும் என்று அவர் தெரிவித்தார்.
நல்லாட்சி குறியீடு பத்து துறைகள் மற்றும் 58 குறிகாட்டிகளை உள்ளடக்கியது ஆகும். அவை: 1)விவசாயம் மற்றும் அதனுடன் தொடர்புடைய துறைகள், 2) வணிகம் & தொழில்கள், 3) மனித வள மேம்பாடு, 4) பொது சுகாதாரம், 5.) பொது உள்கட்டமைப்பு மற்றும் பயன்பாடுகள், 6) பொருளாதார நிர்வாகம், 7) சமூக நலன் & மேம்பாடு, 8) நீதித்துறை மற்றும் பொதுமக்கள் பாதுகாப்பு, 9) சுற்றுச்சூழல் மற்றும் 10) குடிமக்களை மையப்படுத்திய ஆளுகை.
நல்லாட்சி குறியீடு-2021 மாநிலங்கள் மற்றும் யூனியன் பிரதேசங்களை நான்கு பிரிவுகளாக வகைப்படுத்துகிறது, அதாவது  பிற மாநிலங்கள் - குழு ஏ;  பிற மாநிலங்கள் - குழு பி;  வடகிழக்கு மற்றும் மலை மாநிலங்கள்; மற்றும்  யூனியன் பிரதேசங்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1785140
தேர்தல் ஆணையம்
வானொலி தொகுப்பாளர்களுக்கான வாக்காளர் விழிப்புணர்வு பயிலரங்கம் – தேர்தல் ஆணையம் நடத்தியது
அகில இந்திய வானொலி நிலையம் மற்றும் தனியார் எப்.எம் முன்னணி அலைவரிசைகளின் வானொலி நிகழ்ச்சித் தொகுப்பாளர்களுக்கு வாக்காளர் விழிப்புணர்வு குறித்த பயிலரங்கத்தை தேர்தல் ஆணையம் ஏற்பாடு செய்து இருந்தது. இரண்டு மணி நேரம் நடைபெற்ற இந்நிகழ்ச்சியில், பிக், ரெட், ஃபீவர் 104 ரேடியோ நாஷா, இஷ்க் ரேடியோ சிட்டி போன்ற எப்.எம்.வானொலியில் இருந்து 19 தொகுப்பாளர்கள் பங்கேற்றனர்.
வாக்காளர்களையும் தேர்தல் ஆணையத்தையும் இணைக்கும் முக்கிய கருவியாக உள்ள வானொலியில் பணிபுரியும் தொகுப்பாளர்கள் வானொலி கேட்பவர்களுக்கு விழிப்புணர்வைக் கொண்டு சேர்க்கும் வகையில் இந்தப் பயிலரங்கம் ஏற்பாடு செய்யப்பட்டிருந்தது.
தேர்தல் ஆணையத்தின் செயலர் திரு ஏ.கே. பதக் இந்தப் பயிலரங்கை துவக்கி வைத்து உரையாற்றினார். தேர்தல் ஆணையத்தின் இயக்குனர் திருமிகு. பத்மா ஆங்மோ, இணைச் செயலர் திரு. சுஜீத் குமார் மிஸ்ரா ஆகியோரும் இந்நிகழ்ச்சியில் பங்கேற்றனர்.
...
எஸ்.எம்.பி/அ.ர.வி
(Visitor Counter : 189
சிறப்பு சேவைகள் மற்றும் கட்டுரைகள்
வாடிக்கையாளர்களுக்கு அனுப்பப்படும் போலியான செய்திகள்: பிஎஸ்என்எல் விளக்கம்
பல்வேறு பிஎஸ்என்எல் வாடிக்கையாளர்கள் கீழ்க்காணுமாறு போலியான செய்திகளைப் பெறுகின்றனர். “உங்களது சிம் ஆவணத்தை சரி பார்க்கும் பணி நிலுவையில் உள்ளது. 8xxxxxxxxx-ஐ உடனடியாகத் தொடர்பு கொள்ளுங்கள். உங்களது சேவை 24 மணி நேரத்திற்குள் முடக்கப்படும். நன்றி ஆர்கேஜி”.
அல்லது
“அன்பார்ந்த வாடிக்கையாளரே, உங்களது பிஎஸ்என்எல் சிம் அட்டை கேஒய்சி  நிறுத்திவைக்கப்பட்டுள்ளது. உங்களது சிம் அட்டை 24 மணி நேரத்திற்குள் முடக்கப்படும். 9xxxxxxxxx என்ற எங்களது பிஎஸ்என்எல் வாடிக்கையாளர் உதவி எண்ணை உடனடியாகத் தொடர்பு கொள்ளுங்கள். நன்றி.”
இதுபோன்ற செய்திகளுக்கும் பிஎஸ்என்எல் நிறுவனத்திற்கும் எந்தவிதமான தொடர்பும் இல்லை. இது போன்ற செய்திகளை வாடிக்கையாளர்களுக்கு பிஎஸ்என்எல் அனுப்புகிறது என்பதை நம்ப வைப்பதற்காக இந்த வகையான போலியான செய்திகள் அனுப்பப்படுகின்றன. இது போன்ற செய்திகளை புறக்கணிக்குமாறும், வாடிக்கையாளர்களின் தனிப்பட்ட மற்றும் வங்கி தகவல்கள் சார்ந்த எந்தவிதமான கேஒய்சி தரவுகளையும் பகிர வேண்டாம் என்றும் பிஎஸ்என்எல், சென்னை தொலைபேசியின் துணை பொது மேலாளர்  வெளியிட்டுள்ள செய்திக்குறிப்பில் தெரிவிக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும், யூனியன் பிரதேசங்களுக்கும் சுமார் 65 கோடி தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு செப்டம்பர் 3-ந் தேதி வரை, 65 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும் இலவசமாக வழங்கியுள்ளது.
இந்திய அரசு மற்றும் நேரடி மாநில கொள்முதல் வகை மூலம் மேலும், 1.20 கோடிக்கும் அதிகமான அளவு  தடுப்பூசிகள் உள்ளன.
சுமார் 4.36 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1751594